ອັງກິດກ່າວວ່າ ມີການແຕກແຍກກັນ ໃນວົງການລັດຖະບານລີເບຍ
ອັງກິດກ່າວວ່າ ການລາອອກຂອງລັດຖະມົນຕີຕ່າງປະເທດລີເບຍ ສະແດງໃຫ້ເຫັນວ່າ ມີຄວາມແຕກແຍກກັນໃນລັດຖະບານ.
ໃນອີກດ້ານນຶ່ງ ລັດຖະມົນຕີຕ່າງປະເທດອັງກິດ ກ່າວວ່າການລາອອກຂອງທ່ານ Moussa Koussa ລັດຖະມົນຕີການຕ່າງປະເທດລີເບຍ ທີ່ເດີນທາງໄປຍັງກຸງລອນດອນໃນວັນພຸດວານນີ້ ສະແດງໃຫ້ເຫັນວ່າ ລັດຖະບານຂອງທ່ານ Moammar Gadhafi ແຕກແຍກກັນແລ້ວພາຍໃຕ້ຄວາມກົດດັນແລະພວມຈະພັງທະລາຍລົງ ທ່ານ William Hague ກ່າວຕື່ມໃນວັນພະຫັດມື້ນີ້ວ່າ ອັງກິດບໍ່ໄດ້ສະເໜີໃຫ້ການຍົກເວ້ນທາງດ້ານການທູດໃດໆຈາກອັງກິດຫລືການດໍາເນີນຄະດີຂອງນາໆຊາດຕໍ່ທ່ານ Koussa ແລະວ່າທ່ານ Koussa ເວົ້າກັບພວກເຈົ້າໜ້າທີ່ອັງກິດດ້ວຍຄວາມສະໝັກໃຈ ມີການກ່າວຫາຕ່າງໆວ່າ ນັກການທູດສູງສຸດຂອງລີເບຍທ່ານນີ້ ໄດ້ພົວພັນໃນການວາງລະເບີດໃສ່ຖ້ຽວບິນ 103 ຂອງສາຍການບິນ Pan Am ໃນປີ 1988 ທີ່ຕົກລົງໃນເມືອງ Lockerbie Scotland ທີ່ໄດ້ເຮັດໃຫ້ພວກຄົນໂດຍສານພ້ອມທັງພວກລູກເຮືອ 270 ຄົນເສຍຊີວິດໄປ ທ່ານ Koussa ເດີນຈາກປະເທດຕູນີເຊຍໄປຍັງກຸງລອນດອນໃນວັນພຸດມື້ວານນີ້ ແລະກ່າວຕໍ່ພວກເຈົ້າໜ້າທີ່ອັງກິດວ່າ ທ່ານໄດ້ລາອອກຈາກຕໍາແໜ່ງລັດຖະມົນຕີການຕ່າງປະເທດໃນລັດຖະບານຂອງທ່ານກາດດາຟີນັ້ນແລ້ວ ພວກເຈົ້າໜ້າທີ່ອັງກິດໄດ້ຊັກຊວນໃຫ້ພວກສະໜັບ ສະໜຸນທ່ານກາດດາຟີອື່ນໆໂຕນໜີຈາກທ່ານກາດດາຟີເຊ່ນກັນ ໂຄສົກປະຈໍາລັດຖະບານລີເບຍປະຕິເສດຕໍ່ຂ່າວທີ່ວ່າ ລັດຖະມົນຕີຕ່າງປະເທດຂອງຕົນໄດ້ໂຕນໜີນັ້ນ ໂດຍກ່າວວ່າ ທ່ານ Koussa ກໍາລັງປະກອບພາລະກິດຢູ່ໃນອັງກິດ ພວກລັດຖະມົນຕີກະຊວງຍຸຕິທໍາແລະກະຊວງພາຍໃນຂອງລີເບຍໄດ້ພາກັນລາອອກຈາກຕໍາແໜ່ງ ໃນຕອນທໍາອິດເວລາເກີດວິກິດການ ແລະເຂົ້າຮ່ວມກັບພວກກະບົດທີ່ກໍາລັງພາກັນທໍາການຕໍ່ສູ້ໃນພາກຕາເວັນອອກຂອງລີເບຍນັ້ນ ບັນດາເຈົ້າໜ້າທີ່ສະຫະລັດເອີ້ນການລາອອກຂອງທ່ານ Koussa ນີ້ວ່າມີຄວາມສຳຄັນ ຫລາຍ ແລະເປັນໂຕຢ່າງອັນນຶ່ງທີ່ສະແດງໃຫ້ເຫັນເຖິງຄວາມແຕກແຍກກັນຂຶ້ນພາຍໃນວົງການລັດຖະບານລີເບຍນັ້ນ ລັດຖະມົນຕີຕ່າງປະເທດທ່ານນີ້ໄດ້ເປັນຄົນທີ່ໃກ້ຊິດກັບທ່ານກາດດາຟີມາແລະເຄີຍຮັບໃຊ້ເປັນຫົວໜ້າອົງການສືບລັບມາຫລາຍກວ່ານຶ່ງທົດສະວັດ